Nationale Cykelruter
Nationale Cykelruter er længere cykelruter i Danmark. De er sammen med Regionale Cykelruter oprettet 1993 af de daværende amter efter idéoplæg fra Vejdirektoratet og Cyklistforbundet. Danmark blev dermed det første land i verden, der fik et samlet nationalt net af cykelruter. Den samlede længde af ruterne er 4.800 km.
Nationale Cykelruter skal i princippet forbinde flere landsdele og være mindst 200 km lange. Undtaget fra disse kriterier er rute 10, Bornholm Rundt. Der er 11 Nationale Cykelruter (2022).
Cykelruterne er sammensat af varierende delstrækninger, og ved ruternes linjeføring er der taget mest muligt hensyn til oplevelsesværdi, trafiksikkerhed, vejens eller stiens cykelegnethed og publikumsfaciliteter. Ruterne benyttes også af vandrere.
Efter amternes nedlæggelse 1.1.2007 er ruternes vedligeholdelse, herunder tilsyn med skiltningen, overgået til kommunerne. Ruterne bliver stedvis ændret, eksempelvis i forbindelse med etablering af nye cykelstier. Ændring af ruterne varetages af Vejdirektoratet efter indstilling fra kommunerne.
Nationale Cykelruter er skiltede med små, kvadratiske skilte med cykelsymbol og hvidt rutenummer i rødt felt på blå baggrund, rute 10 på Bornholm dog på grøn baggrund. De ulige rutenumre 1-9 går nord-syd, mens de lige numre 2-8 går øst-vest. Dertil kommer to rundstrækninger, Bornholm Rundt (rute 10) og Limfjordsruten (rute 12). Der findes p.t. ikke en rute 11.
Flere af de Nationale Cykelruter forbinder yderpunkter i Danmark, og fire af dem indgår i internationale cykelruter: Nordsøruten, Østersøruten, Nordkap-Malta og Pilgrimsruten.